„Nagyon áldásos helyzet, lényegében az ismerőseimmel dolgozhatok együtt” – Lengyel Ferenc, a Drága örökösök Szappanos Tibije járt nálunk - Blikk.hu
Sztárvilág » Sztársztorik » „Nagyon áldásos helyzet, lényegében az ismerőseimmel dolgozhatok együtt” – Lengyel Ferenc, a Drága örökösök Szappanos Tibije járt nálunk
„Nagyon áldásos helyzet, lényegében az ismerőseimmel dolgozhatok együtt” – Lengyel Ferenc, a Drága örökösök Szappanos Tibije járt nálunk
Utoljára frissítve: 2019. jan. 29. 12:00
Lengyel Ferenc a Drága örökösökben / Fotó: RTL Klub
Az RTL Klub Drága örökösök című sorozatának karakterét, a Szappanos Tibit játszó Lengyel Ferenc volt szerkesztőségünk vendége.
Lengyel Ferenc január 29-én, kedden délelőtt 11 és 12 óra között válaszolt az olvasóink által feltett kérdésekre, amelynek során között azt is elárulta, hogy a film vagy a színház áll-e hozzá közelebb, illetve a Drága örökösök forgatásáról is mesélt egy keveset.
A rendkívüli sikerrel játszott sorozat szereplőjének jó pár emlékezetes jelenete volt a műsorban: így például, amikor felrobbant alatta a budi. Arról itt nézhet vicces videót.
Sorozatban és mozikban is játszottál már szép számmal, melyiket szereted jobban?
Lengyel Ferenc: Gyerekkorom óta mozimániás voltam és nem tudom, talán pont a Portréban meséltem el, hogy még mozigépész is voltam. A film az nagyon régóta közel áll hozzám, volt olyan főiskolás koromban, hogy napi nyolc filmet is megnéztem. A tévében hála istennek volt olyan korszak, amikor sok nagyjáték filmet leadta, így ezeket volt szerencsém látni. Nagyon szeretem Fellinit, Bergmannt...
Tehát akkor közel áll hozzád a filmes világ?
Lengyel Ferenc: Igen, a BKF (Metropolitan Egyetem) tanítottam, a Drága örökösök forgatásán pedig találkoztam olyanokkal, akik most ott dolgoznak, korábban pedig a tanítványaim voltak.
Melyik nehezebb? Játszani a színpadon vagy rendezni a kollégákat?
Lengyel Ferenc: Azért nehezebb a kollégákat rendezni a színpadon, mert az egy sokkal összetettebb feladat. Színészként az ember csak magával van elfoglalva, rendezőként viszont, mint egy jó pszichológus működünk. Színészként pedig elég, ha csak magammal vagyok türelmetlen.
Mennyire alakítottad a saját személyiségedhez a karaktert?
Lengyel Ferenc: Soha nem szabad butábbat játszanod, mint te magad vagy. Az, hogy mennyire vagy temperamentumos, vagy miként reagálsz helyzetekre, azt elő kell hívni.
Játszott már külföldi sorozatokban (Válaszcsapás, Borgiák), ez lehet út a magyar színészek előtt, hogy ismertebbek legyenek? Miért nem tud megragadni egyetlen színészünk sem Hollywoodban?
Lengyel Ferenc: Ugye játszottam az említett sorozatokban. A Válaszcsapásban például nagyon jól éreztem magam. Az orosz nyelv miatt itt azt gondolták, hogy én csecsenül is beszélek, de hát ez nem így van. Ennek ellenére nagyon élveztem a sorozatot, végig akció dús volt. Az ember itt rálát arra, hogy milyen úri helyzete van egy angol színésznek. A Hollywood kérdésre egy félmondattal válaszolnék: egyfelől szerintem nem beszélünk tökéletesen angolul, illetve a bennünk lévő Kelet-Európai huzatra ott nincs szükségük.
Imádtam a Parkolót, aminek a forgatókönyvírója is egyben! Van még hasonló a tarsolyban?
Lengyel Ferenc: Egy beszélgetés során Miklauzics Bence barátom azt mondta, hogy szeretne csinálni egy filmet. Elkezdtük ötletekkel bombázni egymást, három nap után a történet gerince már megvolt. Abban maradtunk, hogy az első tizenkét jelenetet ő írja, a második tizenkettőt pedig én. Ezeket pedig folyamatosan átküldtük egymásnak.
Mennyire nehéz beosztani a munkát, egy ilyen sorozat rengeteg időt vesz el?
Lengyel Ferenc: Én nem szeretem a rohangálást, egyik munkából a másikba. Ez most teljesen véletlenül alakult így, hogy rendezem a saját darabomat és forgatom a Drága örökösöket. A színházban jelenleg havi egyet játszom, mert szeretem, ha marad időm arra, hogy azokat az ötleteket, amik a fejemben vannak meg tudjam valósítani. Egy kicsit pedig visszakanyarodva a forgatókönyvíráshoz, itt nagyon fontos az is, hogy ki lesz az a bizonyos szereplő, aki majd a karaktert játssza.
Melyik volt a legemlékezetesebb jelenet a forgatáson?
Lengyel Ferenc: Volt egy jelenet, amikor a "Vali" "Kristóf" és "Tibi"voltak a jelentben, amikor is valami hihetetlen nagy terven agyaltak. Akkor elhangzott egy mondat, ami annyira képtelenség volt, hogy már tizenötször vettük újra, de még mindig nagyon nevettünk rajta. Már szinte ömlöttek a könnyeink a nevetéstől.
Kedves Ferenc! Mi volt élete eddigi legkínosabb jelenete/bakija a színpadon? Milyen váratlan helyzetek fordulnak elő a színpadon, mi az, amitől retteg, hogy megtörténhet, miután felment a függöny?
Lengyel Ferenc: A Portugál című darabnál fordult elő, hogy sírva nevettünk a színpadon. Akkor persze a nézők is elkezdtek nevetni, amin én aztán még jobban nevettem. Igazából ekkor derül ki, hogy a színész is csak ember.
Kedves Ferenc! A napokban Szabó Kimmel Tamás félbeszakította az előadást egy mobilozó néző miatt. Mit gondol erről? Igaza volt? Az emberek tényleg sokat mobiloznak a színházban? Köszönöm a válaszát.
Lengyel Ferenc: Természetesen egy művésznek, színésznek igaza van abban, hogy zavarja, ha fegyelmezetlenség van a nézőtéren. Azonban azt gondolom, hogy nem lehet kiesni a szerepből, hiszen mégis csak arról szól, hogy a történet megy. Az én szerepem pedig az, hogy az adott szituációt, és figurát eljátsszam. Ha kiszólok a nézőtérre, akkor oda a varázslat.
Milyen a stáb, milyen együtt dolgozni a rendezővel, forgatókönyvírókkal együtt dolgozni?
Lengyel Ferenc: Nagyon áldásos helyzet, lényegében ismerőseimmel dolgozhatok együtt. Nagyon tetszik a művészek és rendezők hozzáállása a produkcióhoz, hiszen mind igyekszünk valóságos karaktereket ábrázolni. Ez a törekvés nagyon jó, mindezt pedig megtámogatja az a tehetséges forgatókönyvíró csapat. Hámori Barbara, aki a Content Lab oszlopos tagja, azt mondta, hogy szeretne egy olyan produkciót létrehozni, ami ennyire családias. Persze mindenki erre törekszik, de azt hiszem mi jó úton haladunk afelé, hogy ez megvalósuljon.